b"\n_START_ARTICLE_\nBrito i Picatoste\n_START_SECTION_\nProtagonistes\n_START_PARAGRAPH_\nManuel Brito Navarro. _NEWLINE_Nascut (1966) i criat a Nou Barris (ciutat de Barcelona). Va ser condemnat a 30 anys de pres\xc3\xb3 per assassinar la v\xc3\xadctima d'un robatori que va cometre amb dos c\xc3\xb2mplices el 1996._NEWLINE_Francisco Javier Picatoste Arnaldo._NEWLINE_Nascut (1967) i criat a Mieres (Principat d'Ast\xc3\xbaries). Va ser condemnat per diversos robatoris a Mieres, Oviedo i Barcelona.\n_START_SECTION_\nCoincid\xc3\xa8ncia\n_START_PARAGRAPH_\nEls dos presos coincideixen en la pres\xc3\xb3 de Ponent -ciutat de Lleida- complint llurs respectives penes. Inicien una relaci\xc3\xb3 cada vegada m\xc3\xa9s propera que els porta a crear un projecte de vida en llibertat. El m\xc3\xa9s interessat a fugar-se era Brito. En canvi, Picatoste tenia propera la data d'acabament de la pena. Junts van planejar la fuga de la pres\xc3\xb3 i una s\xc3\xa8rie de cops que els permet\xc3\xa9s obtenir molts diners. Segons les confessions i les proves gr\xc3\xa0fiques examinades, els dos homes van establir una relaci\xc3\xb3 d'ajuda m\xc3\xbatua. Picatoste, en agra\xc3\xafment a la sortida d'una depressi\xc3\xb3, va prometre a Brito que l'ajudaria a escapar-se de Ponent.\n_START_SECTION_\nL'oportunitat\n_START_PARAGRAPH_\nLa parella va aprofitar un punt feble consistent en el trasllat d'empresonats a centres de salut. Brito es va provocar un traumatisme al bra\xc3\xa7 que va requerir examen radiol\xc3\xb2gic, per la qual cosa va ser acompanyat per una dotaci\xc3\xb3 de dos mossos d'esquadra a l'Hospital Arnau de Vilanova. Era diumenge, i Picatoste era fora de la pres\xc3\xb3 per un trencament de perm\xc3\xads especial de sortida que li va ser concedit per l'Administraci\xc3\xb3 de la Generalitat._NEWLINE_Picatoste i Brito van poder parlar per tel\xc3\xa8fon durant uns dies per coordinar-se per al moment de l'assalt als mossos.Despr\xc3\xa9s de l'examen i enguixat del bra\xc3\xa7 de Brito, i segons despr\xc3\xa9s de la sortida de l'hospital, quan els mossos es disposaven a introduir l'accidentat a l'autom\xc3\xb2bil policial, Picatoste va disparar contra tots dos. Els reclusos van furtar-los les armes i van fugir en un cotxe que van abandonar al barri de Magraners de Lleida. Des d'all\xc3\xad iniciaren una marxa a peu per no ser detectats per controls policials.\n_START_SECTION_\nInvestigaci\xc3\xb3 policial\n_START_PARAGRAPH_\nVa ser efectuada pel cos dels Mossos d'Esquadra amb coordinaci\xc3\xb3 amb la Gu\xc3\xa0rdia Civil i la Policia Nacional. Per causa de la recent implantaci\xc3\xb3 dels Mossos i progressiva assumpci\xc3\xb3 de compet\xc3\xa8ncies, la investigaci\xc3\xb3 del cas hom port\xc3\xa0 a cap sota gran pressi\xc3\xb3 pol\xc3\xadtica i medi\xc3\xa0tica._NEWLINE_La fam\xc3\xadlia i entorn de Brito va permetre obtenir pistes de les possibles destinacions, amagatalls i intencions dels fugats. Els investigadors van acceptar l'ajuda d'un confident._NEWLINE_El dispositiu policial de cerca dels desapareguts encetat des del moment de la fuga no va donar fruits. El motiu era que els protagonistes, una vegada abandonat el nucli de la capital del Segri\xc3\xa0 dormien poc durant el dia i caminaven molt durant la nit, tot evitant el pas per nuclis urbans.\n_START_SECTION_\nEls dies de Collserola\n_START_PARAGRAPH_\nGr\xc3\xa0cies a l'obtenci\xc3\xb3 dels n\xc3\xbameros de tel\xc3\xa8fon m\xc3\xb2bil dels fugats i d'alguns col\xc2\xb7laboradors l'equip de comunicacions dels Mossos va acabar determinant la posici\xc3\xb3 dels fugitius en un sector d'uns quinze quil\xc3\xb2metres quadrats de la Serra de Collserola. Posteriorment se sab\xc3\xa9 que havien rebut material i provisions despr\xc3\xa9s d'estar traslladats en autom\xc3\xb2bil fins a la serralada. Tots tres cossos policials abans esmentats van estar vigilant els moviments dels vitualladors que se citaven amb Brito i Picatoste per lliurar-los roba, menjar, beguda i tel\xc3\xa8fons m\xc3\xb2bils per comunicar-se.\n_START_SECTION_\nSegon episodi de sang\n_START_PARAGRAPH_\nLa nit del 13 de novembre les temperatures havien baixat de zero i els pr\xc3\xb2fugs decidiren caminar fins a trobar un vehicle per a canviar d'amagatall. En la carretera de Cerdanyola, els dos assaltaren un vehicle ocupat per una parella. Mataren el noi a trets i van acabar violant la noia.\n_START_SECTION_\nDetenci\xc3\xb3\n_START_PARAGRAPH_\nLa detenci\xc3\xb3 es va practicar a la carretera de la Rabassada, a la bifurcaci\xc3\xb3 que porta al parc del Tibidabo o a Sant Cugat del Vall\xc3\xa8s, i gr\xc3\xa0cies a l'estreta col\xc2\xb7laboraci\xc3\xb3 amb la Gu\xc3\xa0rdia Civil amb la qual, durant els darrers 25 dies, s'havia establert un intens dispositiu de vigil\xc3\xa0ncia de 24 hores, format per m\xc3\xa9s de 100 policies. La policia va saber que la nit de 16 de novembre una tercera persona s'havia citat amb els dos delinq\xc3\xbcents en un determinat punt de la muntanya, lloc on, a l'hora de la trobada, van ser sorpresos per m\xc3\xa9s d'una dotzena de mossos del Grup Especial d'Intervenci\xc3\xb3 (GEI). No hi hagu\xc3\xa9 incidents ni trets, malgrat els fugats anaven amb armes.\n_START_SECTION_\nJudici\n_START_PARAGRAPH_\nEl judici pels delictes acumulats per la parella se celebr\xc3\xa0 del 23 de maig fins al 2 de juny de 2005 en la Secci\xc3\xb3 Tercera de l'Audi\xc3\xa8ncia de Barcelona. El fiscal sol\xc2\xb7licit\xc3\xa0 penes que sumaven 93 anys de pres\xc3\xb3 per a Brito i 72 per a Picatoste. Se'ls acusava de nou delictes, entre ells un assassinat consumat, dos en grau de temptativa, detenci\xc3\xb3 il\xc2\xb7legal i, en el cas de Brito, violaci\xc3\xb3. A la banqueta s'assegueren tamb\xc3\xa9 cinc persones m\xc3\xa9s acusades d'ajudar-los en la fugida i d'ocultar-los. Els jutjats que instru\xc3\xafren el cas foren el Jutjat d'Instrucci\xc3\xb3 n\xc3\xbamero 3 de Lleida i el n\xc3\xbamero 2 de Cerdanyola. El jutjat de Rub\xc3\xad despr\xc3\xa9s de prendre'ls declaraci\xc3\xb3 es va inhibir a favor del de Cerdanyola._NEWLINE_La Secci\xc3\xb3 Tercera del tribunal provincial de Barcelona afirm\xc3\xa0 que la Generalitat hauria de respondre dels fets com a responsable civil subsidi\xc3\xa0ria.\n_START_SECTION_\nCondemnes\n_START_PARAGRAPH_\nCom a conseq\xc3\xbc\xc3\xa8ncia del judici, les condemnes van ser les seg\xc3\xbcents:_NEWLINE_Manuel Brito i Francisco Javier Picatoste van rebre condemna pels delictes d'un assassinat consumat, dos intents d'assassinat als dos agents dels Mossos d'Esquadra, robatori amb viol\xc3\xa8ncia, tinen\xc3\xa7a il\xc2\xb7l\xc3\xadcita d'armes i trencament de condemna._NEWLINE_Manuel Brito per una agressi\xc3\xb3 sexual, 15 anys m\xc3\xa9s de pres\xc3\xb3.\n_START_SECTION_\nAnys totals per cadascun d'ells\n_START_PARAGRAPH_\nBrito 76 anys i dos mesos._NEWLINE_Picatoste 62 anys i vuit mesos._NEWLINE_Respecte dels cinc c\xc3\xb2mplices jutjats per col\xc2\xb7laborar en la fugida, el tribunal n'absolgu\xc3\xa9 dos i impos\xc3\xa0 penes menors -fins a un any i vuit mesos de pres\xc3\xb3- als altres tres._NEWLINE_Brito compleix condemna en la pres\xc3\xb3 de Brians-2, on se li va descobrir documentaci\xc3\xb3 d'un esborrany de projecte per fugar-se'n i curiosament ha arribat a exercir de mediador en un conflicte entre reclusos i carcellers.\n_START_SECTION_\nSeq\xc3\xbceles\n_START_PARAGRAPH_\nEls dos mossos que van rebre els trets durant el trasllat van resultar ferits amb de tal gravetat que un d'ells va quedar paral\xc3\xadtic i l'altre t\xc3\xa9 una bala allotjada a la columna vertebral. El mosso que va quedar parapl\xc3\xa8gic, en el moment de l'assalt armat estava de pr\xc3\xa0ctiques i se'l va declarar no apte per al servei com a agent dels Mossos. _NEWLINE_Malgrat l'Audi\xc3\xa8ncia de Barcelona en un principi va absoldre la Generalitat, com a conseq\xc3\xbc\xc3\xa8ncia del recurs de les v\xc3\xadctimes el Tribunal Suprem (febrer de 2007) declarar\xc3\xa0 la Generalitat responsable civil subsidi\xc3\xa0ria dels delictes comesos per Manuel Brito i Francisco Javier Picatoste, cosa que obliga a pagar 2,7 milions d'euros a les v\xc3\xadctimes (els dos mossos, els pares del noi assassinat i la seva xicota)."